Papersnake/gushiwen huggingface dataset:
拾荔枝核欲种之戏成一首
王十朋（宋代）

海味正思瑶柱美，夔门又见荔枝红。炎方入贡自妃子，郡圃欲栽如白公。

官满犹为十年计，实成须待二星终。不须更论何时吃，前种后收人我同。
和徐常丞洪秘监倡和四首
刘克庄（宋代）

公诗妙巧过般输，蚓窍何堪和大儒。
岂敢分庭掣鲸海，颇思越邑会鹅湖。
薰莸年老迷香臭，酒脯涎垂向市沽。
病起带围浑减尽，免教人诮腹如壶。
怀嵩楼
常安民（宋代）

当年谩作嵩山想，末路难回瘴海身。斜日西风总如昨，风流只欠倚栏人。
虞美人草行
魏玩（宋代）

鸿门玉斗纷如雪，十万降兵夜流血。
咸阳宫殿三月红，霸业已随烟烬灭。
刚强必死仁义王，阴陵失道非天亡。
英雄本学万人敌，何用屑屑悲红妆。
三军败尽旌旗倒，玉帐佳人坐中老。
香魂夜逐剑光飞，清血化为原上草。
芳心寂寞寄寒枝，旧曲闻来似敛眉。
哀怨徘徊愁不语，恰如初听楚歌时。
滔滔逝水流今古，楚汉兴亡两丘土。
当年遗事总成空，慷慨尊前为谁舞。
减字木兰花 柬费民悦二阕 其一
夏言（明代）

玄宁观里。月户云窗终日闭。几度相望。白玉河桥一水长。

病余度坐。自谱新词还自和。怀抱谁开。薄暮须君策马来。
玉醴颂
黄庭坚（宋代）

北郭子，竹林居。酝玉醴，拨浮蛆。味橘露，色鹅雏。春盎盎，想可𣂏。

鱼枕蕉，正阙渠。来问字，傥借书。扫三径，待双鱼。
姑胥行
蔡襄（宋代）

香泾无故流，胥台有馀基。
太伯以德启，后王结心师。
夫差昔好以，戈矛临越陲。
天蟹须食稻，未拯吴人饥。
于今十一贡，贫甚吴王时。
全吴古都会，腴田溉湖陂。
雨暘适小变，数米不足炊。
吾知事本末，本末何由知。
家户徼福利，坐输黄衣儿。
平糴连拖漕，入朶天兵頤。
囷窌不夕储，势若偷生为。
长虑且后顾，荀卿有良规。
赠黄竹村老儒画梅竹
朱德润（元代）

烟水旴江渺，丹阳度雪寒。久怜梅淡泊，先问竹平安。

夜月清诗思，春风彩笔端。北来知己少，岁暮欲弹冠。
春女怨
朱绛（唐代）

独坐纱窗刺绣迟，紫荆花下啭黄鹂。

欲知无限伤春意，尽在停针不语时。
游仙
刘敞（宋代）

焦明忌常处，蟪蛄愁永年。浅俗更相訾，旷怀自邈然。

我从造化游，夐立万物先。四海固咫尺，大椿不独延。

日月为我驾，昏明相回旋。超遥无终薄，浩荡遗拘蛮。

岂与功明士，姝姝以暖暖。智极蜗角下，形敝阳荣间。
偈颂一百二十三首
释普度（宋代）

妙喜墨竹篦，有背还有触。
儿孙用得亲，通身是眼目。
正令全提转辘辘，花簇簇，
锦簇簇。直教佛祖亦头低，
宇宙空来更有谁。
题衮州泗河中石床
吴融（唐代）

一片苔床水漱痕，何人清赏动乾坤。
谪仙醉后云为态，野客吟时月作魂。
光景不回波自远，风流难问石无言。
迩来多少登临客，千载谁将胜事论。
马迹桥
林用中（宋代）

此日驱车马迹桥，远从师友步青霄。
登临不用还歧想，为爱山翁喜见招。
吊卢殷
孟郊（唐代）

诗人多清峭，饿死抱空山。白云既无主，飞出意等闲。

久病床席既，护丧童仆孱。故书穷鼠啮，狼藉一室间。

君归新鬼乡，我面古玉颜。羞见入地时，无人叫追攀。

百泉空相吊，日久哀潺潺。

唧唧复唧唧，千古一月色。新新复新新，千古一花春。

邙风噫孟郊，嵩秋葬卢殷。北邙前后客，相吊为埃尘。

北邙棘针草，泪根生苦辛。烟火不自暖，筋力早已贫。

幽荐一杯泣，泻之清洛滨。添为断肠声，愁杀长别人。

棘针风相号，破碎诸苦哀。苦哀不可闻，掩耳亦入来。

哭弦多煎声，恨涕有馀摧。噫贫气已焚，噫死心更灰。

梦世浮闪闪，泪波深洄洄。薤歌一以去，蒿闭不复开。

登封草木深，登封道路微。日月不与光，莓苔空生衣。

可怜无子翁，蚍蜉缘病肌。挛卧岁时长，涟涟但幽噫。

幽噫虎豹闻，此外相访稀。至亲唯有诗，抱心死有归。

河南韩先生，后君作因依。磨一片嵌岩，书千古光辉。

贤人无计校，生苦死徒夸。他名润子孙，君名润泥沙。

可惜千首文，闪如一朝花。零落难苦言，起坐空惊嗟。

耳闻陋巷生，眼见鲁山君。饿死始有名，饿名高氛氲。

戆叟老壮气，感之为忧云。所忧唯一泣，古今相纷纷。

平生与君说，逮此俱云云。

初识漆鬓发，争为新文章。夜踏明月桥，店饮吾曹床。

醉啜二杯酿，名郁一县香。寺中摘梅花，园里翦浮芳。

高嗜绿蔬羹，意轻肥腻羊。吟哦无滓韵，言语多古肠。

白首忽然至，盛年如偷将。清浊俱莫追，何须骂沧浪。

前贤多哭酒，哭酒免哭心。后贤试衔之，哀至无不深。

少年哭酒时，白发亦已侵。老年哭酒时，声韵随生沉。

寄言哭酒宾，勿作登封音。登封徒放声，天地竟难寻。

同人少相哭，异类多相号。始知禽兽痴，却至天然高。

非子病无泪，非父念莫劳。如何裁亲疏，用礼如用刀。

孤丧鲜匍匐，闭哀抱郁陶。烦他手中葬，诚信焉能褒。

嗟嗟无子翁，死弃如脱毛。

圣人哭贤人，骨化气为星。文章飞上天，列宿增晶荧。

前古文可数，今人文亦灵。高名称谪仙，升降曾莫停。

有文死更香，无文生亦腥。为君铿好辞，永传作谧宁。
丁酉重九日宿顺昌步云阁绝句七首呈味道明府
刘克庄（宋代）

只了年年作逐臣，衣冠繿缕面埃尘。
偶逢令尹留宫我，不畏狂生点涴人。
又别北村
顾璘（明代）

结交三十载，会面苦不易。相逢郧楚间，复判三晋辔。

昔见犹朱颜，今并黄发次。唯公展经纶，麟凤见灵异。

神化俟丹青，台鼎有馀地。蹇余耕牧身，中台本非位。

倚玉联旌麾，日抱鳏旷愧。终当乞骸归，初服返荷芰。

愿公加餐饭，力任天下事。
乌夜啼·同瞻园登戒坛千佛阁
朱孝臧（清代）

春云深宿虚坛，磬初残，步绕松阴双引出朱阑。
吹不断，黄一线，是桑乾，又是夕阳无语下苍山。
十六字令
周贻繁（清代）

空。花映清池月在中。繁华梦，今古一轮同。
和同年张季良少卿馈家酿韵三首
袁说友（宋代）

与君昔日赋斜阳，绮语曾窥万丈光。
节物撩人人更老，篱边犹是去年黄。
竹溪间道至水南不入城而返小诗问讯
刘克庄（宋代）

牛屋方将同扣角，渔矶亦拟共披蓑。
即今耆旧多凋谢，从古文披要琢磨。
一老少曾闻正始，六人五已相元和。
白头赖有溪翁伴，颇怪高轩不我过。
平章命
真山民（宋代）

万甲蟠胸老气雄，将星光照海云东。声名宣尉裴中立，地步平章韩魏公。

大纛高牙山水县，褒衣博带藻芹宫。书生端为斯文喜，俎豆先行军旅中。
失调名
佚名（宋代）

满地榆钱，算来难买住春归。
元美以家难羁京作此为唁 其三
李攀龙（明代）

海内论兄弟，萧条二子才。一时称病罢，万里拂衣来。

雨雪人高卧，蓬蒿客自回。偶然占剑气，夜夜向燕台。
代书寄上裴六冀、刘二颍
独孤及（唐代）

昔余马首东，君在海北汭.尽屏簿领书，相与议岩穴。

载来诣佳境，每山有车辙。长啸林木动，高歌唾壶缺。

此辞月未周，虏马嘶绛阙。猛虎踞大道，九州当中裂。

闻君弃孤城，犹自握汉节。耻栖恶木影，忍与故山别。

脱舄挂岭云，冏然若鸟逝。唯留潺湲水，分付练溪月。

尔来大谷梨，白花再成雪。关梁限天险，欢乐竟两绝。

大盗近削平，三川今底宁。句芒布春令，屏翳收雷霆。

伊洛日夜涨，鸣皋兰杜青。鶱鶱两黄鹄，何处游青冥。

畴昔切玉刃，应如新发硎。及时当树勋，高悬景钟铭。

莫抱白云意，径往丹丘庭。功成傥长揖，然后谋沧溟。
晚秋长沙蔡五侍御饮筵，送殷六参军归澧州觐
杜甫（唐代）

佳士欣相识，慈颜望远游。
甘从投辖饮，肯作置书邮。
高鸟黄云暮，寒蝉碧树秋。
湖南冬不雪，吾病得淹留。
游玉龙祠二首 其二
牛焘（清代）

散步小桥东，披襟百虑融。泉鸣山更寂，树密涧仍空。

殿角残虹雨，池亭涩浪风。僧窗频小憩，扶醉夕阳红。
瑞龙吟
翁元龙（宋代）

清明近。还是递选东风，做成花讯。芳时一刻千金，半晴半雨、酬春未准。

雁归尽。离字向人欲写，暗云难认。西园猛忆逢迎，翠纨障面，花间笑稳。曲径池莲平砌，绛裙曾与，濯香湔粉。无奈燕幕莺帘，轻负娇后。青榆巷陌，蹋马红成寸。十年梦、秋千吊影，袜罗尘褪。事往凭谁问。昼长病酒添新恨。烟冷斜阳紧。山黛远、曲曲阑干凭损。柳丝万尺，不如轻鬓。
次韵马枢密 其一
许月卿（宋代）

卧听急雨半篙深，晓展芭蕉数尺心。携手方山行乐处，满林松竹翠阴阴。
东阳道中作（一作寒食日）
方干（唐代）

百花香气傍行人，花底垂鞭日易醺。

野父不知寒食节，穿林转壑自烧云。
别冯判官
高适（唐代）

碣石辽西地，渔阳蓟北天。
关山唯一道，雨雪尽三边。
才子方为客，将军正渴贤。
遥知幕府下，书记日翩翩。
长相思（渔父）
王质（宋代）

山青青。水青青。两岸萧萧芦荻林。水深村又深。

风泠泠。露泠泠。一叶扁舟深处横。垂杨鸥不惊。
伊吾闲咏
萨迎阿（清代）

伊吾城郭白云间，千里渊泉近玉关。乡信频通时慰念，宦情颇适日开颜。

月留酒伴花前醉，天许诗人塞上闲。潇洒自如空万虑，无朝无暮见南山。
闲步
朱淑真（宋代）

天街平贴净无尘，灯火春摇不夜城。乍得好凉宜散步，朦胧新月弄疏明。
忆越
杨蟠（宋代）

蓬莱阁面对青山，地上游人半是仙。
渔浦夕阳横挂雨，鉴湖春浪倒垂天。
高城尚锁当时月，故殿空留几处烟。
长爱剡溪堪乘兴，雪中曾棹子猷船。
初祖洞赋得四物 其四 龛灯
王慎中（明代）

荧荧不灭院前灯，万壑千岩一点明。为悯下方迷觉路，长悬光景照群生。
汶上县西门外有梁王彦章庙金人泰和中重修庙记存
汪梦斗（宋代）

铁鎗战死后梁时，消得金人为葺祠。近岁江头几符节，过来须也读残碑。
清江曲追和鲁直韵
王之道（宋代）

鬓边残雪几春秋，自说生来不解忧。
晚食得鱼吹荻火，秋盘寻笋舣松舟。
布裙斗酒不须恶，明月清风且相乐。
紫宸朝去醉眼时，初日寒林正摇落。
渔父词
周紫芝（宋代）

好个神仙张志和。平生只是一渔蓑。和月醉，棹船歌。乐在江湖可奈何。
宜晚楼
释行海（宋代）

奇峰列列树苍苍，每爱危阑挹翠光。
宿鸟皈时看最好，淡烟一抹锁斜阳。
游空同归投田家一宿
俞明震（清代）

檐树参差露晴光，炊烟缕缕低渡墙。乡村最好是春暮，家家饭渡松柴香。

晓鸦笑我脱拘繫，绕屋飞鸣解人意。渊渊自惜肝肠深，世味无端集垢腻。

煮茶烧笋邀客餐，怕闻父老谈辛酸。山茶一丛杂瓦砾，任他蚨蝶飞成团。

别有深情向平野，多谢农夫饲归马。合无人处看春光，相逢同是悠悠者。

昨宵梦逐孤云飞，山月不动光入帏。陶然自顾壁上影，夜气触境无町畦。

朝来满目悲生事，世乱先愁老将至。絮影萍根此一时，他年来认空同寺。
十二月二十六日永明禅师生辰三首 其一
释德洪（宋代）

世界撮来如粟米，根尘劈破似虚空。骄嘶铁马追风去，杴斗泥虚跃浪中。

十圣撼摇无缝罅，三贤摸索堕盲聋。长因此日容瞻仰，面目分明岁岁同。
松林书舍卷为李方伯题
薛瑄（明代）

四檐偃盖碧重重，插架牙签落影中。万谷惊涛沧海近，半窗凉月雪山通。

润沾瑶席霏霏雨，响彻朱弦细细风。好结岁寒搜秘检，莫教飞梦逐尘踪。
浣溪沙（即席和徐守元宵）
丘崈（宋代）

铁锁星桥永夜通。万家帘幕度香风。俊游人在笑声中。

罗绮十行眉黛绿，银花千炬簇莲红。座中争看黑头公。
望荆山
江淹（南北朝）

奉义至江汉，始知楚塞长。
南关绕桐柏，西岳出鲁阳。
寒郊无留影，秋日悬清光。
悲风桡重林，云霞肃川涨。
岁宴君如何，零泪沾衣裳。
玉柱空掩露，金樽坐含霜。
一闻苦寒奏，再使艳歌伤。
怀古
林希逸（宋代）

万事信前缘，陶窗稳醉眠。笑他名下士，底似饮中仙。

乐在身何羡，閒多性所便。不穷能有几，试数昔诸贤。
大观堂
曹承诏（明代）

驻马寻幽胜，冲泥引兴长。名园开绿水，家学富青箱。

倾盖无新故，班荆慰异乡。绕池花历乱，贴槛芰浮香。

郭舍壶中术，嵇生竹下觞。传芬惊萼棣，满座见琳琅。

叔度波成顷，陈思赋儗樯。欢呼同放傲，痛饮任疏狂。

促膝嗟何晚，临岐忆不忘。君应怜去住，吾自愧昂藏。
夜行潭溪上念仲原致中乔年茂元伯达皆有入山
刘子翚（宋代）

长夏不见雨，袢暑故相病。
及兹颢气回，一夕飞洒并。
揽衣步新凉，宇宙涵清润。
月离南山高，水循双涧静。
流观外既洽，至乐中潜应。
缅怀平生友，契阔时光运。
石峰许寻盟，有约殊未定。
事纷莽如尘，欲扫那得尽。
年衰觉世浮，虑澹知心胜。
良游莫蹉跎，小暇即乘兴。
夜兴
陆游（宋代）

夜出茆堂自撤扃，乌藤与我两伶俜。
凉蟾吐晕围千丈，老木移阴可一庭。
隔浦呼呜闻宿鸟，傍檐开阖数流萤。
放翁尚友论千载，不取梁鸿即管宁。
题马远画梅四幅
杨娃（宋代）

浑如冷蝶宿花房，拥抱檀心忆旧房。
开到寒梢独可爱，此般必是汉宫妆。
谒昌黎先生祠兼呈王潮州
林鸿（明代）

穷冬到南海，驱马韩山湾。繁霜野水落，鳄溪清且寒。

伊昔潜修野，白日飞风湍。壮哉昌黎翁，洪流静而安。

伊余谒遗庙，兼以穷遐观。地古白云灭，潮来沧海宽。

夫子继芳躅，而能障波澜。丈夫遇知己，迟暮弹吾冠。
玉女摇仙佩 白鹦鹉
屈大均（明代）

西洋巨舶，蚝镜蛮奴，带得双双纯白。腻粉粘身，金丝生顶，惯自开花娱客。

不用春织拍。喜番言汉语，诸音都习。教儿女、珠钗买取，好把馀甘，绿豆相识。

雕龙恐天寒，覆被薰香，殷勤旦夕。

东屋漫夸五色，黄里红衣，争似冰翎霜翮。却笑越鹇，长矜琼尾，尚有丝丝烟墨。

未尽瑶妃质，恨天与慧性，年年添得。只自记、华擎旧事，宫人教谢，至尊怜惜。

无消息。襟前但有泪痕渍。
溧阳旧县桥转至深溪一首
黄省曾（明代）

旧县久沦没，孤桥仍倚波。林坰罢城郭，洲岛接藤萝。

静下仙人鹤，閒浮道士鹅。清溪深百尺，浩渺一舟过。
故相国颍公挽歌辞三首 其一
司马光（宋代）

儒衣临绝塞，庙略运奇兵。缓带羌尘静，灵旗海雾清。

公心结明主，阴德庇群生。名遂身仍退，人间五福并。
次韵弟茂通效行见梅
范浚（宋代）

好风催冷蕊，上番即芳葩。
春色独先得，年芳谁复别。
日边看暖艳，雪后识真花。
吟玩归来晚，江村月照沙。
淳熙已酉二月二日皇帝登宝位镃获厕廷绅辄成
张镃（宋代）

深严黼座瑞光中，彷佛遥瞻穆穆容。
特衣赭袍缘底事，御天嗣圣欲乘龙。
甲子门怀古
吴高（明代）

烟浪云涛不尽头，夕阳残垒总生愁。英雄一去成今古，忠义千年贯斗牛。

枫叶芦花秋瑟瑟，龙舟凤舰水悠悠。今逢海宇清宁日，都把兴亡付白鸥。
寄韩宪仲廷评
李行中（宋代）

野径荒亭草没腰，一眠聊以永今朝。
放怀不管人间事，破梦时间夜半潮。
玉柱刘叉诗未厌，金龟李白酒难招。
知君有意寻安道，咫尺何时动画桡。
饮润父家
黄庭坚（宋代）

斋合寒麝薰，书帙映斜景。
偶来樽俎同，延此笑言顷。
宫线添尺樽，朝来日未永。
一醉解语花，万事画地饼。
要似虎头痴，何须樗里瘿。
思亡友李生玉书二首 其二
吴曾徯（清代）

痛挂延陵剑，徒归旧馆骖。轶群空冀北，遗恨在滇南。

母老生无养，家贫死不甘。惟余吴季子，涕泪落江潭。
高斯亿为余画竹以诗报之
查慎行（清代）

画竹原从草书出，眼中孰是张芝笔？高生善书久绝伦，馀技兼为竹写真。

自言亦用狂草法，颇觉游戏能通神。无诸城中少修竹，客舍连旬苦炎毒。

赖君妙手补化工，为我一挥终十幅。幅终掷笔风雨来，野人疏爽心颜开。

须臾雨止墨光湿，润入纸背生苍苔。老龙蜕骨瘦崛强，翠凤掉尾纷毰毸。

魄雄气大腕力壮，尽扫筱簜皆凡材。忽然幻作铁钩锁，世有诚悬应识我。

谓川千亩胸郁蟠，放纵精微无不可。文湖州脉继者难，后来独推王孟端。

人间多画风中柳，珍重萧郎十五竿。
句 其五
武允蹈（宋代）

眼昏书字不著纸，耳重听言常问人。
桂枝香·恩袍草色
佚名（宋代）

恩袍草色。望满目青青，光动阡陌。拂拂鞭丝散漫，锦鞯玉勒。君王赐与琼林宴，玩丹桂、香浮仙籍。舜韶清雅，尧觞泛溢，欢意何极。湛露久、需云未饰。更星使传呼，天上消息。槐幄阴移，上苑淡烟凝碧。归来渐近平康路，骤香尘、倒载连璧。马蹄轻驶，宫花半亸，艳欺斜日。
怀古题雪十首
方凤（宋代）

富贵爨炊蜡代薪，贫家读书夜无灯。案头寒雪三光白，欲益披卷未所能。

长绳难系青春日，功业良由勤苦得。獬冠他日立朝端，寒士声名满邦国。
清平乐 忆别
徐元瑞（清代）

珠帘轻揭。憔悴怜黄叶。忽忆小亭人与别。正是重阳时节。

当初亭段清秋。平分两下离愁。试向西风寄问，知他还似侬不。
哭待制许先生
员兴宗（宋代）

平生一灵台，机智得深屏。
出使星移天，归朝月生岭。
上书肺肝露，不事颊舌逞。
事状严历历，九原忽苏醒。
八声甘州 前题分得文字
萧烈（元代）

可怜生，飘零到茶醾，依然旧销魂。残春几许，风风雨雨，客里又黄昏。

无奈一江烟雾，腥浪卷河豚。身世忽如叶，那自清浑。

莫厌悲歌笑语，奈天涯有梦，白发无根。怕相思别后，无字写回文。

更月明洲渚，杜鹃声里，立向临分。三生石，情缘千里，风月柴门。
楚狂接舆歌
佚名（先秦）

凤兮凤兮何德之衰。
往者不可谏。
来者犹可追。
已而已而。
今之从政者殆而。
灵岩 其三
吴栻（宋代）

飞锡道人知几年，青蛇白兔亦茫然。焚香且上五花殿，煮茗更临双鹤泉。

今日别栽庭下柏，当时曾种社中莲。證明佛事真何事，聊策藤枝结胜缘。
崇德县簿冷世修招饮
赵公豫（宋代）

早衙已放又清歌，文采风流孰若何。别圃娱情多典册，疏篱适兴杂藤萝。

秋容包灿迷鸿雁，园菊英含续芰荷。饱德霏霏谈论爽，如观大匠斧高柯。
晨起坐南堂书触目
陆游（宋代）

林塘天与占深幽，一把茆轻万户侯。
漠漠断云开复合，纤纤微雨落还收。
奇峰角立千螺晓，远水平铺疋练秋。
诗料满前吾老矣，笔端无力固宜休。
元符戊寅与无斁弟卜居缗城东述情
晁补之（宋代）

四海一居何处卜，北窗祗取见家山。
要无名利来心曲，便有园家世出间。
拙宦莫兴三黜叹，老归未厌百年闲。
先君余庆期之子，吾驾如今不可还。
登越州新昌石佛阁
赵抃（宋代）

南明石像世称奇，人说嘉州具体微。大小何烦较吴蜀，法身无处不同归。
题画 其二
释文珦（宋代）

蒲长荷已折，秋水碧相涵。日照沙洲暖，鸳鸯睡正酣。
送巢邑孙簿兼过江南家墅
宋庠（宋代）

楚客才多不奈秋，长安赴集苦淹留。
半纶绶采缁尘化，十幅帆阴素潦收。
离恨枉能宽带眼，归期犹喜咏刀头。
督租勾簿真沈俊，终冀梁台一召邹。
次韵答席蕃秀才论春秋
项安世（宋代）

北冀之土南交州，瓜戎直西东泗浮。
中间代霸若桃梗，列国聚泗同夫不。
史编断烂杂蟲鼠，野记纷纶充马牛。
惊雷破聩目开瞽，上起蔑歃终麟游。
玄船书字亦刀削，如木遇扁金逢欧。
不同辞子付泡幻，肯信蒙臾判浮休。
妍皮丑骨区万态，大川小港条千洲。
年深未免成伯帛，声乱已复还邾邹。
崛兴啖赵倚天斧，嗣有陈胡横海舟。
群言一划露初意，后学平济无千尤。
当时岂为题目计，此日寝成场屋流。
横穿异义作同体，立取贵绶驱雄驺。
席君吾情好兄弟，蜀都此学多声猷。
得来三欢出诗本，昉此一笑同茶瓯。
愿披一十九万字，与子斟酌更献詶。
宿石邑山中
韩翃（唐代）

浮云不共此山齐，山霭苍苍望转迷。
晓月暂飞高树里，秋河隔在数峰西。
次韵陈庭藻赴天申燕诗二首 其一
王之望（宋代）

绍兴圣主垂衣裳，倬然文治昭天章。已闻华封祝尧帝，岂但畏垒歌庚桑。

千秋此日纪佳节，万岁群臣称寿觞。帘前宫扇交翡翠，仗下宝马屯飞黄。

昭容引仪近日月，御史执法严风霜。九宾无哗胪句肃，剑佩俨雅趋侯王。

一声鸣跸传朱辇，千官赐宴趋文昌。湛露尊罍均渥泽，薰风弦管迓休祥。

浩唱充庭云不动，繁花压帽春风光。可怜欢声正四合，不觉暮色来苍苍。

轩驺散去九衢闹，朝衣醉沥馀淋浪。小臣病著不能起，但听广乐风声长。
天池赠回老
王洋（宋代）

平地相逢已二年，重寻胜处少留连。
千峰拱足烟霞表，飞鸟衔留几席前。
白雪拥窗斋灶冷，春风吹谷野芳妍。
四时坐断闲消息，古佛心灯万古传。
醉春风
卢蕴真（清代）

屈指清明近。东风吹更紧。锦帷绣幕昼常垂，闷。闷。

闷。丝柳长堤，梨花深院。试探芳讯。

蝶梦花间稳。不管人愁损。横斜几折小阑干，认。认。

认。绿绕红围，都应未改。旧时情景。
集贤石学士出守符离
胡宿（宋代）

日边新拥两朱轓，亦以斜飞试羽翰。巴郡词人才藻壮，汉家循吏教条宽。

明光奏事衣香在，丽正修书砚滴残。岁晚政成丹诏下，归来天上作仙官。
用孙仲益尚书韵二首呈孟信安 其一
仲并（宋代）

士仰韩门重，身高谢傅班。文看辉北斗，人望起东山。

绛灌庸奴尔，皋夔伯仲间。自天芝检下，指日衮衣还。

片语鸣丹凤，群争息左蛮。时虽容下客，胜处一窥斑。
泛宫亭湖
刘删（宋代）

回乘一派水，举帆逐分风。
孤石苍波裹，岸山苦雾中。
仙迹岩题诗二十三首·精思道院
佚名（宋代）

精思名扁列金题，冲素斋居与道齐。
德感天仙来听论，芝軿时降共参稽。
次韵刘无言 其五
葛胜仲（宋代）

荣槁如环浪自循，一筇双屐伴行春。溪翁野老来争席，不识蓬山第一人。
于飞乐
晏几道（宋代）

晓日当帘，睡痕犹占香腮。轻盈笑倚鸾台。晕残红，匀宿翠，满镜花开。娇蝉鬓畔，插一枝、淡蕊疏梅。

每到春深，多愁饶恨，妆成懒下香阶。意中人，从别后，萦后情怀。良辰好景，相思字、唤不归来。
安恭皇后上仙发引三首 其一 黄钟羽导引
佚名（宋代）

金殿晚、愁结坤宁。天下母、忽仙升。云山浩浩归何处，但闻空际升鸾声。

紫箫断后无踪迹，烟霭霭，夜澄澄。晓梦到瑶城。当时花木正冥冥。
禅人并化主写真求赞
释正觉（宋代）

气貌棱棱，眉目温温。
一脉之分派发崑崙之源，百川之吞潮落珊瑚之根。
风烟清远秋之痕，草木秀拔春之恩。
古壁之梭兮蛰龙之骨，寒潭之璧兮夜月之魂。
端午帖子·皇帝阁
周必大（宋代）

东城谩祀汉苍梧，南楚空怜屈大夫。
何似贤才遍中外，自然朝野足欢娱。
次韵宾旸池字
方回（元代）

鸿雁逐稻粱，飞飞无定时。槁草火不烬，层冰风已漪。

观化悟兹理，久甘玄鬓丝。良愿息我影，不复天之涯。

云何事行役，黾勉营所私。仰睇斗牛分，俯观朝夕池。

玉气忽澌尽，侲子犹欢嬉。酸感谅徒尔，得酒竟大奇。

是日春雾霁，西楼昼阴迟。云落茧楮墨，雹响纹秋棋。

幸喜暂合聚，宁忘倏乖离。舟楫集津岸，焉得长絷维。

前谢后花发，东起西星移。烂醉未失策，螺螟彼何知。

冥冥失马福，昧昧亡羊岐。终当蜕阛阓，秉耒依农师。
竹
王睿（唐代）

庭竹森疏玉质寒，色包葱碧尽琅玕.翠筠不乐湘娥泪，

斑箨堪裁汉主冠。成韵含风已萧瑟，媚涟凝渌更檀栾。

此君引凤为龙日，耸节稍云直上看。
宿青溪驿奉怀张员外十五兄之绪
杜甫（唐代）

漾舟千山内，日入泊枉渚。我生本飘飘，今复在何许。

石根青枫林，猿鸟聚俦侣。月明游子静，畏虎不得语。

中夜怀友朋，乾坤此深阻。浩荡前后间，佳期付荆楚。
冬日读白集爱其贫坚志士节病长高人情之句作
陆游（宋代）

劲风东北来，茆屋吹欲裂。
出门有奇观，湖上千峰雪。
日高炊未具，岁晚衣百结。
士岂无一长，所要全大节。
南明道中
释行海（宋代）

酒旗犹写天台红，小白花繁绿刺丛。蜂蝶不来春意静，日斜桐角奏东风。
古意 其二
张澯（明代）

庭院春已半，车声来何迟。重门白昼夜，不敢挂杨枝。

见君尚羞颜，低头自敛眉。愿为素馨花，采择袖君怀。

君怀良不洽，贱妾长薰衣。
送监丞家同年守简池三十韵
洪咨夔（宋代）

去年为君来，明廷峙鸾鹄。今年为亲归，蚕市苦思蜀。
扶舆出修门，万里宛在目。大江六月寒，风饱帆数幅。
金山如幽人，杜蘅缭荷屋。采石如壮士，铁骑明鋈续。
五老烟光开，九华云气矗。如王公大人，冠冕而佩玉。
大孤狷介甚，赤壁清旷足。黄鹤侠者流，隽放不容束。
英雄古荆州，霜月耿乔木。寂寞三闾亭，风露落秋菊。
阳台峰十二，森拱峡江曲。高标耸赤松，绝槩凛孤竹。
或如汉汲黯，抗直敢掁触。又如唐真卿，峻絜不受辱。
瞿唐滟滪堆，一柱轧坤轴。溃城睢阳孤，钩党林宗独。
水石明边酌，苹蓼佳处宿。宽作几月程，迎面峨眉绿。
世道淡有味，人生平为福。江山无愧容，草木有余馥。
试剑信雄拔，易简更清沃。虎蛇方横道，有此廉平牧。
相如驷马贵，长孺一翁秃。明河隔黄姑，碧落杳飞鹜。
独复即无妄，多识乃大畜。岁晏以为期，仁亦在乎熟。
木末老芙蓉，阑干深苜蓿。邮签莫厌娄，瑟僴尉淇奥。
次公满秩来归偶上巳寒食同日父子小酌
杨万里（宋代）

又是一年脩禊时，何须曲水泛金卮。遍尝众酒少亦醉，坐到三更眠未迟。

上巳巧当寒食日，春风悭放牡丹枝。白头父子灯前语，忘却江湖久别离。
古意
戴叔伦（唐代）

悠悠南山云，濯濯东流水。念我平生欢，托居在东里。

失既不足忧，得亦不为喜。安贫固其然，处贱宁独耻。

云闲虚我心，水清澹吾味。云水俱无心，斯可长伉俪。
岩桂
方九功（明代）

西墅绝喧嚣，秋梧叶乱飘。独怜青桂树，金粟缀柔条。

泛洒香偏细，入诗景更饶。小山风可仰，招隐此逍遥。
贺新郎
周紫芝（宋代）

白首归何晚。笑一椽、天教付与，楚江南岸。门外春山晚无数，只有匡庐似染。但想像、红妆不见。谁念香山当日事，漫青衫、泪湿人谁管。歌旧曲，空凄怨。

将军未老身归汉。算功名、过了唯有，古词尘满。谁似渊明扌弃得老，饱看云山万点。况此老、斜川不远。终待我他年，剪黄花、一酹重阳酉戋。君为我，休辞劝。
宿白羊二绝
李流谦（宋代）

古柳维舟带暝阴，夜寒剪剪到衣棱。
客中不觉年华换，小市人家已试灯。
秋日登楼 其一
李新（宋代）

浓扫清阴一壑秋，眼光新困仲宣楼。等閒欲作东山醉，却为苍生不破愁。
醉卧道傍
陆游（宋代）

烂醉今朝卧道傍，乡闾共为护牛羊。
高怀那遣群儿觉，至理真能万事忘。
唤起瘦躯犹嵬峨，扶归困睫更芒洋。
冻齑快嚼茆檐下，拍手从人笑老狂。
夜过周懋脩馆中月色盈庭皎如霜雪即席口占
胡应麟（明代）

咫尺周郎馆，衡茅葑水傍。披襟流素月，把袂落繁霜。

逸调阳春远，清歌乙夜长。预愁明发路，枫叶乱金阊。
送曹潜夫
叶适（宋代）

东南作阙叹年徂，远远参司到蜀都。元帅幕中须受辟，生羌界上也分符。

閒吟杜甫诗千字，时载扬雄酒一壶。只我衰残望君切，杜鹃声里认归涂。
答殷尚质次韵
史谨（明代）

闻说先生事广成，相逢犹未解尘缨。平芜蔓草天涯路，流水行云物外情。

鸠杖待看他日赐，鸡坛不负旧时盟。顾余亦是瀛洲客，命落人间一羽轻。
苍然亭
文天祥（宋代）

风打船头击夕阳，亭前老子旧胡床。
青牛过去关山动，白鹤归来城郭荒。
忠节风流落尘土，英雄遗恨满沧浪。
故园水月应无恙，江上新松几许长。
半山亭
范端臣（宋代）

窈窕转岩腹，划然见孤亭。
横分树矗矗，下枕溪冷冷。
日暮人迹绝，犹闻樵斧声。
颂古四首 其四
释昙贲（宋代）

明宣一道聪明咒，暗写两行灵宝符。谩道骑鲸游六合，何曾有梦到华胥。
赠蔡庸言先生
祝廷华（清代）

中郎不作君谟逝，儒雅风流孰继之。一脉西山绵坠绪，六经太学宝残碑。

性耽山水不谐俗，家有丘园常自怡。羡煞耒阳鱼网纸，几时求得写新诗。
和常山爱玉诗二首 其一
何巩道（明代）

驿路风吹堕马妆，陇西流水去茫茫。枝头鹦鹉休相问，梦断春归落野棠。
巫山一段云·阆苑年华永
柳永（宋代）

阆苑年华永，嬉游别是情。人间三度见河清。一番碧桃成。
金母忍将轻摘。留宴鳌峰真客。红狵闲卧吠斜阳。方朔敢偷尝。
送张玉生南旋兼怀香岩
程步云（清代）

兵甲满天下，穷酸两广文。云霞才结契，风雨又离群。

流水杳然去，秋声不可闻。寒镫孤馆里，把盏一思君。
句 其二
范镇（宋代）

洞壑独嵌空，壁溜珠玉溅。
送宇文粹二首
刘克庄（宋代）

祖佐文忠幙，初新肃愍祠。
昔曾瞻古柏，今始识孙枝。
西鄙方头重，南辕若背驰。
汉朝如论蜀，草檄舍君谁。
鹧鸪天
辛弃疾（宋代）

樽俎风流有几人。当年未遇已心亲。金陵种柳欢娱地，庾岭逢梅寂寞滨。

樽似海，笔如神。故人南北一般春。玉人好把新妆样，淡画眉儿浅注唇。
李端叔命驾神仙二帖
岳珂（宋代）

姑溪之水清且漪，青山之源衍而汰。
钟此奇士，亦一隽快。
风议磅礴，笔锋嶮怪。
盖已具书体之五云，不但得发遣之三昧。
和祖道京淮道中
彭汝砺（宋代）

马头一日对青山，万里归心插羽翰。暮雨晚晴风转急，京淮亦自苦春寒。
阿房宫
程文海（元代）

智力有穷天不老，秦帝山河迹如扫。参差忽落画图间，白发朝臣惊欲倒。

咸阳初起阿房宫，六籍已焚兵已镕。渭水函关万年固，终南泰华五云中。

复阁重楼郁相望，翠幄横铺九天上。上容万人常有馀，下建大旗知几丈。

霞骞雾散天日迷，山重野赭民睽睽。穷奢极丽犹未惬，谓海可梁天可梯。

蓬莱何处楼船远，上蔡东门叹黄犬。六国楼台春草长，千门歌舞斜阳转。

游观未毕化埃尘，宫树凄凉野鹿驯。至今世上丹青手，留与千年作谏臣。
七歌效杜陵体
丘葵（宋代）

景炎元年北人至，撒花初令豪家备。
谁梯祸乱敷我民，敲朴日烦无处避。
富者有银犹可苏，贫者无银卖田地。
呜呼一歌兮已衰，天日不见惟阴霾。
见刘后村先生
吴龙翰（宋代）

雪碗冰瓯淬笔锋，篇篇琢出玉玲珑。
鹤鸣远岫千林晓，鲸展洪涛万里雄。
暮雪寒梅吟思外，春风芳草梦魂中。
诗瓢行脚半天下，多谢先生棒喝功。
送总阁学士守秦亭二首 其二
宋庠（宋代）

绿图层阁倚昭回，瑞鴳惊飞诏押开。关内赵张人续誉，禁中颇牧帝怜才。

垂鞶虎绶朝装出，夹毂蛇矛使仗来。坐镇平时文檄简，赤囊边琐有轻埃。
冷寻
韩淲（宋代）

冷寻杯酒涤书痴，半盏微醺又到诗。门外屡成三尺雪，茫茫眇眇欲何之。
哭闵子善
曹臣（明代）

前年我作石城客，送君渡江买浮宅。
去年我却归山中，闻君又踏石城石。
今年人从石城来，曾说君躯病欲颓。
常想天涯瘦躯影，谁知削影投蒿莱。
嗟乎！闵生一死无不可，可怜老母家中饿。
面皮皱剥叠成文，泪滴欲流两边过。
自从儿作浪游子，倚闾望杀廿年矣。
尚谓无夫更有儿，有儿更向他乡死。
母乎母乎悲莫啼，四山崩裂风凄凄。
山崩风凄母不久，谁当掩儿又掩母。
次韵大人书怀
李流谦（宋代）

何如莫莫与休休，分付烟波一钓裘。
心向青山贪未了，梦随白鸟去无由。
閒云犹阁为霖润，野水空横济物舟。
安得杜陵诗老在，从渠每日醉江头。
题画
朱熹（宋代）

青鸾凌风翔，飞仙窈窕姿。高挹谢尘境，妙颜粲琼蕤。

登霞抗玉音，结雾吹参差。神钧舞空洞，玄露湛霄晖。

山中玉斧家，胡不一来嬉。真凡路一分，冥运千年期。
次韵赵伯达梅花三绝句 其二
刘才邵（宋代）

莫奏悲笳向日昏，花飞不是减芳春。多情更作回风舞，体弱悬知不陷茵。
别李莘韬余献甫
尹伸（明代）

南行碌碌颇违心，博势无休便陆沈。
名义有权堪自解，炎荒缘分不从今。
游情赖得同瓢笠，闺思凭他怨藁砧。
君辈果期归计早，数行白简望知音。
和潘倅新溪七首
姜特立（宋代）

平湖潋滟带垂杨，绿暗长堤五月凉。
彩女移舟连浦去，棹歌声里水风香。
杂曲歌辞。昔昔盐。今岁往辽西
赵嘏（唐代）

万里飞书至，闻君已渡辽。只谙新别苦，忘却旧时娇。

烽戍年将老，红颜日向凋。胡沙兼汉苑，相望几迢迢。
盛仲举秀才归自九华极谈胜赏亟取李白九华联句原韵作二首志之 其二
郭祥正（宋代）

昔号九仙子，今名九莲华。差差浮碧海，叶叶散晴霞。

积霭迷金寺，飞流溅雪崖。开帘陪岸帻，须觅夏侯家。
句
谌祜（宋代）

地上有钱流，冥閒无半字。
自作槁木看，静阅沧江流。
题日涉园诗
朱翌（宋代）

一叶黄时秋气清，三山转处大江横。
禽鱼自有亲人意，草木皆江识履声。
晴望高崖寻李愿，酒行半道致渊明。
将诗与结江山好，他日来游分不生。
书常理斋爱吟草殉难行状二首 其二
铁保（清代）

欃枪何日扫金川，渺渺孤军万里悬。臣力已衰思马革，壮心未已毕戈鋋。

一生欲树千秋业，百死宁期五字传。漫托文章能报国，如君亮节几人全。
清平乐
丁彦和（清代）

小窗莺语，似说春将去。云节飙轮无觅处，但见一庭红雨。

杜鹃何事频催，韶年一去难追。留得余芳数点，还凭燕子衔来。
短歌行
陆游（宋代）

百年鼎鼎世共悲，晨钟暮鼓无休时。
碧桃红杏易零落，翠眉玉颊多别离。
涉江采菱风败意，登楼侍月云为祟。
功名常畏谤谗兴，富贵每同衰病至。
人生可叹十八九，自古危机无妙手。
正令插翮上青云，不如得钱即沽酒。
中秋玩月以东坡诗不择茅檐与市楼况我官居似
李流谦（宋代）

十年中秋不见月，譬之去国唯喜似。
朝来氛翳崩厥角，天公粲然一启齿。
夕月可占此其祥，枯龟未必知许事。
黄昏天宇开琉璃，出云微觇抟空势。
要人故自作迟迟，怅望岂知空岁岁。
玉峰一掌开乔岳，银海千寻涌平地。
光吞箕斗不自持，影薄鱼龙无处避。
烟林差差鸟未定，露草涓涓萤暗坠。
唯我心源实不动，炯炯摩尼照浊水。
四门友开从阴伏，六艺高悬百家废。
余辉切勿丐老蚌，尤物溺人非所贵。
何如美酒入诗肠，化作锦囊珠字字。
南楼万丈高切云，弹压山川据要会。
当年老子兴不浅，閒据胡床想风味。
今人未必输古人，况复我友半杰士。
凌晨尺纸飞羽檄，一约而来膻集蚁。
夜如何其不须问，酌尽沧溟放君起。
酒酣起舞踏寒影，满地琼瑶惊破碎。
仙娥手拊丹桂树，裛裛天香落襟袂。
洞天六六我所家，摩拍洪崖肩绮季。
霞云不著著青衫，生恐群仙笑憔悴。
旁人劝我聊尔耳，仙娥好意君勿阻。
海鲸背稳风力强，看我转头三万里。
庐陵刘兄焱袖诗编稿相访借所和施从可唱酬韵
程公许（宋代）

清愁如海渺无边，强整衰容傍酒船。
若许白鸥同保社，五湖秋水碧於天。
赠翁心吾赵太傅门下客也
张萱（明代）

风尘谁复识王孙，肝胆逢人不忍论。高谊久知翁仲孺，雄心曾忍赵平原。

千金片语能酬士，一剑长怀未报恩。若过金台休吊古，秋来芳草正销魂。
上元曲 其四
杨宾（清代）

剪纸为镫号牡丹，西关爆竹似长安。谁家年少黄金勒，醉里垂鞭处处看。
满江红
黄人杰（宋代）

解语宫商，为谁奏、长生一曲。见说道、宓堂深处，宝香芬馥。月里说仙云际下，乘鸾来伴凫仙宿。约年年、生日醉冰笋，簪梅玉。
花与貌，争清淑。云共发，斗新绿。尽壶觞为寿，苦无他说。有子有孙真老大，无嗔无妒家和睦。更鸾花、剩着几番封，平生足。
次韵酬孙艮斋三首
杨公远（宋代）

想倚危楼十二阑，诗成可是过方干。
好风吹堕寒窗底，胜得仙翁九转丹。
朱氏天和堂
徐铎（宋代）

先生晦迹谷水东，志趣不与晋贤同。遥听鹤唳笑二陆，巢倾穴碎非为工。

浩然养素远声利，脱去羁束离樊笼。醉隐亭中三十载，桃红李白摇春风。

感时啸咏聊自适，谁知富贵为穷通。羡君高操超流俗，直疑变姓称朱公。
初夏杂咏
陆游（宋代）

昔日江湖上，飘然无定居。
频倾京口酒，亦食武昌鱼。
北首心空壮，东归愤不摅。
岂知牙齿落，送老一茆庐。
西郊
纪钜维（清代）

鸡头菱蔓满溪湾，渺渺渔村白水环。堤下行人堤上柳，夕阳驴背看秋山。
携仙箓九首 其五
司空图（唐代）

仙凡路阻两难留，烟树人间一片秋。若道阴功能济活，且将方寸自焚修。
答白云之句 其二
徐积（宋代）

朝共白云行，暮共白云归。眠时云亦眠，以云为寝衣。

白云白云常在身，有时忽共白云分。君看天外逍遥物，便是山翁身上云。
次韵郭右曹
黄庭坚（宋代）

阅世行将老斲轮，那能不朽见仍云。
岁中日月又除尽，圣处工夫无半分。
秋水寒沙鱼得计，南山温雾豹成文。
古心自有著鞭地，尺璧分阴未当勤。
益津八景 其五 岳庙波光
卢龙云（明代）

崇祠寂寂出中阿，新涨环门有白波。草绿似因蓬作岛，天光疑用镜降魔。

堂前说法龙堪绕，台上翻经鸟屡过。闻道泰云时挟雨，故添沧水濯盘涡。
皇后庙十五首 其十一 元德皇后室用《兴安》。
郊庙朝会歌辞（宋代）

为太宗后，为天下母。诞圣继明，膺乾作主。玉振金相，兰芬桂芳。

于万斯年，永奉烝尝。
去东阳与吏民别诗
沈约（南北朝）

微薄叨今年。
忝荷非昔期。
唐风岂异世。
钦明重在兹。
饰骖去关辅。
分竹入河淇。
下车如昨日。
曳组忽弥朞。
霜载凋秋草。
风三动春旗。
无以招卧辙。
宁望后相思。
咏云
李商隐（唐代）

捧月三更断，藏星七夕明。才闻飘迥路，旋见隔重城。

潭暮随龙起，河秋压雁声。只应惟宋玉，知是楚神名。
送虞秀才擢第归长沙
独孤及（唐代）

充赋名今遂，安亲事不违。甲科文比玉，归路锦为衣。

海运同鹍化，风帆若鸟飞。知君到三径，松菊有光辉。
送孙广
韩维（宋代）

文才武略有家规，懿行乡闾雅见推。
乘障讵能申远业，偃戈良喜遇清时。
风吹秀菊篱边发，雨落黄榆塞下悲。
白首情怀何以慰，从军早寄仲宣诗。
四郊杂诗 其二
张英（清代）

少小日长思隐几，冬烘头脑意难堪。一从失却青青须，始觉人间午睡甜。
晓望
杜甫（唐代）

白帝更声尽，阳台曙色分。高峰寒上日，叠岭宿霾云。

地坼江帆隐，天清木叶闻。荆扉对麋鹿，应共尔为群。
无一事
徐积（宋代）

见说红尘罩九衢。贪名逐利各区区。论得失，问荣枯。争似侬家占五湖。
春日散策 其一
白玉蟾（宋代）

水长二三尺，梅馀六七花。明朝须不雨，今晚已成霞。
题僧惠升壁
宋祁（宋代）

何年飞虎锡，此地锁鹰房。
水入禅心定，花飘供裓香。
高谈犀饰麈，清啜茗成枪。
千骑尝留此，笼纱照屋梁。
次韵陈直方见赠即送南归
程晋芳（清代）

草草相逢袂遽分，人中淳粹比崔群。一编绿字欣初觏，三叹朱弦久不闻。

春雨太繁怜作客，梅花正好未留君。江南故旧知垂忆，为道沈吟对楚云。
寿王君一如七十，即次其自寿诗韵
陈荣邦（清代）

光风无恙座中春，领袖词场笔有神。十叶家声黉序远，卌年教泽德门新。

扶栏花药堪頣寿，名世文章直等身。争诣庞公床下拜，浑忘蠖屈与龙伸。

经义纷纶井大春，雄谈矍铄见精神。耆英图绘须眉古，杖履婆娑岁月新。

共识昌黎开后学，合呼绮季是前身。弧南星向墙东朗，难得尊前一笑伸。
迎仓使李监丞八绝
曾丰（宋代）

南海江山郁所怀，今晨何喜夙容开。
一千里外行人报，二十年前知己来。
怀朱十
屈大均（明代）

罗浮禽五色，绛羽是君王。偶厌三珠树，翩翩下大荒。

经年不饮啄，万里空烟霜。有友芝田畔，相思殊未央。
居庸关
邓林（宋代）

居庸关，何险巇，天地造设非人为。连峰叠嶂青不断，限隔胡虏严京师。

巨灵运斤如霹雳，鼓断山腰百馀尺。六丁辇石投尾闾，两京关门从此辟。

大明普照华夷同，因天设险施人功。四山雉堞绕云雾，半空楼阁摇玲珑。

重门击柝待暴客，凿石为枢铁为国。戎车不得方轨行，一卒当关万夫敌。

羌胡得路争求归，马驰络绎无休时。不论汉世谢西域，绝似成周通九夷。

吾皇修德不在险，直环四海为天堑。山后诸州尽版图，汉南千里俱耕敛。

雕题拳发奉外藩，九服面内王畿尊。居庸乃是畿甸之北门，畴昔之险奚足论。
龚立道家藏虢月石屏
敖陶孙（宋代）

桑田鉴一夺，周官寒如灰。
赐珏先沦奔，乃自垂棘胎。
劫火到咸阳，六国无珍材。
空馀虢山在，蚌水相萦回。
古潭月荒凉，孤光翳复开。
六丁所邀留，珪魄幻紫瑰。
必藏三千年，掘狱无张雷。
君先世闽南，家枕凤咮堆。
夜光有感触，渠伊人剸裁。
向来匪石心，不转误国魁，
皦发照万世，是君以闻来。
远孙极风流，乞语谫馀哀。
摩挲紫云姿，百感集我怀。
石汝亦不遇，无两欧苏梅。
诗偈 其一二三
庞蕴（唐代）

学道迷路人，实是可怜许。被贼妄牵缠，恶缘取次与。

有法遍娑婆，开眼看佛语。洗舌读经典，和经弄蛇鼠。

动念三界成，迷失当时路。
调笑令·边[2]草
戴叔伦（唐代）

边[2]草，边草，
边草尽来兵老。
山南山北雪晴，
千里万里月明。
明月，明月，
胡笳[3]一声愁绝。
余行年七十有七腰围顿减殆不胜衣齿亦摇脱可念也
姜特立（宋代）

衰鬓已凋潘岳，便腹顿减边韶。陋姝何必丰脸，烂饭须要长腰。
【正宫】塞鸿秋_春来时绰然
张养浩（元代）

春来时绰然亭香雪梨花会，夏来时绰然亭云锦荷花会，秋来时绰然亭霜露黄花会，冬来时绰然亭风月梅花会。春夏与秋冬，四季皆佳会，主人此意谁能会？
寒食雨
杨齐（宋代）

一片春阴一倍寒，万家春色寂无烟。冷催杜宇朝相唤，寒逼嫦娥夜不圆。

添得僧家浇药水，负他公子赏花天。东君欲助之推怨，泪湿垂杨恨不眠。
明妃曲
唐庚（宋代）

生男禁多才，长沙伴湘累。生女禁太美，阴山嫁胡儿。

长沙虽归如不归，阴山亦复归无期。绛灌通侯延寿死，琵琶休怨汉天子。
次硖石
韩愈（唐代）

数日方离雪，今朝又出山。试凭高处望，隐约见潼关。
述先训示儿
王润生（清代）

忠厚传家诰在庭，还期松柏与同青。诒谋宜识先人意，缵绪常留后嗣型。

退一步行途总坦，作三冬计节长馨。高曾矩矱分明在，莫等建党陋室铭。

卜宅龙砂五世馀，云仍庇荫此权舆。百年生聚椒繁衍，一室经营草茀除。

附郭田堪供祭祀，传家业总在诗书。宗门科第联翩起，食报当思播穫初。
和梅花百咏诗 其二十一 别梅
王夫之（明代）

离筵及早酌屠苏，留看镫宵待得无。知有前期霜信后，小窗人奈雪侵须。
经古墓
熊孺登（唐代）

碑折松枯山火烧，夜台从闭不曾朝。

那将逝者比流水，流水东流逢上潮。
还家作 其二
潘江（清代）

我祖卜此堂，赫赫承华胄。厥后奕绳绳，伯仲能世守。

大人既冰清，从父复兰茂。纷吾席前荣，中道遭穷姤。

有弟虽二人，朝华皆不秀。忆昔竹林游，惟予体独瘦。

壮者俱不存，瘦者何以寿。自为秣陵客，莼鲈阻兵寇。

今兹返故庐，室在人非旧。数椽幸未灰，君子居何陋。

扫径刈蓬蒿，五柳或云觏。将种邵平瓜，杂植杨恽豆。

勉哉充闾人，慎勿惭堂构。
送葛德裕
王庭圭（宋代）

捧檄困米盐，戴星入州府。官卑强趋走，出语不媚妩。

坐此触骇机，三人忽成虎。况闻郡公曹，士论极患苦。

祸福在牙颊，骄气溢眉宇。念君鸾凤栖，孰若黄鹄举。

负材淹簿领，摆脱即骞翥。高兴动长川，插旗催转橹。

帆经一柱观，清风九江渚。蛟龙蹙横波，楼船照秋浦。

兹游定有得，因之壮心膂。丞相新开藩，门阑压吴楚。

豪英气概中，人物粲可数。相逢一笑乐，细与论今古。

若问山间人，披蓑钓烟雨。
送石鉴覞西堂领众栖贤
释函是（明代）

忆别匡庐又七年，湖光山月待人圆。栽松未了何生愿，插草遥看后日缘。

拄杖已传庾岭信，深山知有石头禅。烟霞到老真成僻，为寄遐心峡涧边。
天迪以新诗属序未及脱稿赋此报之
胡应麟（明代）

青藜遥夜并过从，白帢聊将对曼容。一遇仙郎惭倚马，从知词客擅雕龙。

丹霞恍忽闽山驻，紫气苍茫岱岳重。遍读新诗三百首，江天何处觅芙蓉。
古北口
高其倬（清代）

九边雄寰中，古北乃其一。北顾阚居庸，南境抵辽碣。

屹然介其间，长垣兀积铁。高冒峰峦巅，低竟蛟龙窟。

晴空展虹霓，海势现城阙。千里不可穷，随山远曲折。

城头一抔土，黎庶九州血。作俑越与秦，流弊及明末。

貂珰秉国成，书生总戎律。志拟封狼胥，兵不逾房闼。

飒沓西风来，万骑射南月。腾凌在俄顷，若蹴蚍蜉堞。

深源竟丧师，无忌空抱节。可怜边沙中，青磷照白骨。

城同夏鼎倾，事与秋烟灭。龌龊何足论，阶厉病前哲。

不见张韩公，筑城门不设。从来守边术，能战守可说。

更有必胜方，千古同一辙。赤子付龚韩，白麻命萧葛。
李邦直见邀终日对卧南城亭上二首
苏辙（宋代）

一径坡陁草木间，孤亭胜绝俯川原。
青天图画四山合，白画雷霆百步喧。
烟柳萧条渔市远，汀洲苍莽白鸥翻。
客舟何事来匆草，逆上波涛吐复吞。
东来无事得遨游，会使清闲亦自由。
拨弃簿书成一饱，留连语笑失千忧。
旧书半卷都如梦，清簟横眠似欲秋。
闻说归朝今不久，尘埃还有此亭不？知
偈颂九十三首
释梵琮（宋代）

新罗僧问答新罗，飞骑将军意气多。
夺贼枪来骑贼马，不劳馀刃罢干戈。
子长和诗复酬二首 其二
王十朋（宋代）

君往东湖我左湖，田园归去亦良图。纵如傅说妙调鼎，终羡渊明高引壶。

清峭台中各陈迹，翠微亭上偶欢呼。江东浙右从今后，永夜月同千里孤。
侍大母小饮作
包兰瑛（清代）

春日暖桑榆，重闱晋一觚。鸳针閒处握，鸠杖醉时扶。

梨枣孙牵袂，盘飧母戒厨。花前叙家庆，此乐即蓬壶。
杂兴三十九首 其九
张镃（宋代）

善人所至处，凤仪气芝兰。同德自相求，肯因休显看。

后来世道交，秪趋势与官。廉颇共翟公，雅抱常自宽。
谢天童和尚相访
释云岫（宋代）

长者车来草舍荣。黄童白叟悉皆惊。
一香未得谢临屈，廿里松云入梦青。
芜城感旧
陆嘉淑（明代）

花影莺声句偶传，无端真得玉人怜。刘郎前度身犹在，杜牧三生事惘然。

银烛夜阑分险韵，画栏春半响么弦。玉钩斜外伤魂处，落尽桃花叫杜鹃。
登明戍堡
潘咸（唐代）

来经古城上，极目思无穷。寇尽烟萝外，人归蔓草中。

峰峦当阙古，堞垒对云空。不见昔名将，徒称有战功。
纵步湘西
林之奇（宋代）

今朝不易得天晴，閒过江西取意行。
忽然林外见山色，又向桥边闻水声。
绿竹长松间桃李，天然翠幕围罗绮。
日暮归舟醉不知，晚风吹过湘江水。
长风沙
范成大（宋代）

夕阳明远帆，高浪兀孤屿。
绵绵淮山来，闪闪沙鸟去。
落木两山家，炊烟南北渡。
眉伸击汰行，梦愕阻风处。
秋夕寄怀契上人
皇甫曾（唐代）

已见槿花朝委露，独悲孤鹤在人群。真僧出世心无事，

静夜名香手自焚。窗临绝涧闻流水，客至孤峰扫白云。

更想清晨诵经处，独看松上雪纷纷。
咏桐诗
魏澹（隋代）

本求裁作瑟，何用削成圭。愿寄华庭里，枝横待凤栖。
题郡斋壁
张九成（宋代）

吏散兵休文案静，数竿脩竹隔疏帘。嗟予老矣欲归去，肯对江山叹滞淹。
用曹帅侍郎韵赠曹路分
刘克庄（宋代）

曹侯书满腹，非以剑防身。
马上檄尤速，橐中诗不贫。
虏情工变诈，时论主和亲。
旗鼓何时建，方知国有人。
题曾氏山园十一咏·菊隐
张栻（宋代）

不肯竞桃李，甘心同艾蒿。
德人一题品，愈觉风味高。
再集马派名剧赠马连良
老舍（唐代）

淮河营外火牛阵，天水关头白蟒台。
三字经陈十道本，状元谱上百花开。
和范公希文怀庆朔堂
杨异（宋代）

日将先圣诗书教，暂作文翁守郁林。
木渎八景 其一 灵岩岚翠
徐庸（明代）

行殿销沉换化城，千岩万壑翠岚生。天风不散空濛影，一路丹青画不成。
句 其二十八
楼楚材（宋代）

要满地卑处，常鸣石激时。
黟县道中
唐桂芳（明代）

如此古黟县，凄凉未易陈。万山惟听雨，半日不逢人。

虎啸偏愁客，花香欲醉春。明朝各分袂，滩险石磷磷。
坰请作枣饮诗
吴则礼（宋代）

阿坰自说枣饮法，请我试吟枣饮诗。
手提北湖折脚鼎，北湖见之已解颐。
罂粟作腐杏成酪，来问白苏侬饱知。
他时携去寻衲子，通红更拨骐驎儿。
青阳道中二首 其一
王质（宋代）

今日青阳路，行行不忍过。人家茅屋少，原野稻田多。

树木连苍色，陂塘湛碧波。斜阳攲半岭，将奈镜亭何。
别荆州诸友
吕皓（宋代）

荆州三度别，此别尤酸冷。
兼葭逐岸靡，烟雨隔林回。
去棹行且留，离觞醉还醒。
缅怀荆州士，鹄立霜毛整。
竞爽信何人，班班纷脱颖。
况是清峻流，魁然挈裘领。
相逢名教乐，殊忘旧机境。
草木臭味同，何庸强畦畛。
虎豹识避就，宁忍覆陷穽。
人情不相远，颇谅心耿耿。
眼里绝荆蓁，夙生何独幸。
时恨多旷远，赧容发面颈。
分袂复自兹，深渊惜断绠。
断绠无续期，分袂有时并，
但愿各自珍，时当动深省。
一篑会成山，九仞犹弃井。
要令百鍊金，青劳无留矿。
大哉乾坤内，吾道相与永。
夫子学师襄琴图
姚纶（明代）

周衰乐废缺，正声几湮沈。苟无独识者，世远将焉寻。

所以孔夫子，俛学师襄琴。初弹猗兰操，再鼓文王音。

至和格鸟兽，跄舞娱人心。此图写遗意，山高流水深。

披玩发长嘅，视古犹视今。
古城寺
韩淲（宋代）

柳阴花气弄晴丝，村北村南总见之。人意不惊春动荡，小来山寺一篇诗。
书同安旧酒家壁
徐玑（宋代）

榕阴绿满驿程边，驻马难寻旧圣贤。
只有好山横回野，不论朝暮带轻烟。
赠司马君实
北宋·张载（宋代）

二龙闲卧洛波清，今日都门独饯行。
愿得贤人均出处，始知深意在苍生。
暮春病起绝句二首 其二
范浚（宋代）

老去长闲百不营，推书习静更真清。西窗日脚篱筛动，时有飞虫扑纸声。
杨柳枝·馆娃宫外邺城西
温庭筠（唐代）

馆娃宫外邺城西，远映征帆近拂堤。
系得王孙归意切，不关芳草绿萋萋。
无题
释行海（宋代）

金谷园中草色深，水楼终日柳阴阴。
风前拨尽琵琶调，谁识当年马上心。
舟中携茉莉花二盆得禁体诗十二韵
姚燮（清代）

闽南荔子奴，聘尔共江湖。颇慰清吟寂，相惭冷眼孤。

近灯摇转清，著水看凝无。银汞素馨魄，春绵玉雪肤。

烟心愁堕泪，叶角暗卷跗。恩亦怨谁薄，人宜静者姝。

夕阳多翡翠，晓帐有蜘蛛。洁影防尘惹，低颜谢露濡。

宠之双韭剪，灌以八棱觚。吾久风情断，宵难雨梦俱。

残姿怜褪碧，醉眼笑成朱。落尽柁楼月，一萤飞上襦。
题蔡烓主簿诗卷 其二
刘克庄（宋代）

旧止四人为律体，今通天下话头行。谁编宗派应添谱，要续传灯不记名。

放子一头嗟我老，避君三舍与之平。由来作者皆攻苦，莫信人言七步成。
僧窗
史弥宁（宋代）

朝市踆踆走利名，道人许样不关情。西窗梦破梅花晓，敲月数声钟磬清。
暮投石子村
何巩道（明代）

晚烟含树隐孤村，一水通船石有门。不见溪花开白昼，但怜渔火照青尊。

悲风尽脱临厓叶，落□争啼挂树猿。便欲回舟向沧海，秋波犹恐易锁魂。
【黄钟】昼夜乐　春
赵显宏（元代）

游赏园林酒半酣，停骖，停骖看山市睛岚。飞白雪杨花乱糁，爱东君绕地里
将诗探，听花间紫燕呢喃。景物堪，当了春衫，当了春衫。醉倒也应无憾。
【幺】利名，利名誓不去贪，听咱，曾参，曾参他暮四朝三。不饮呵莺花笑
俺，想从前枉将风月担，空赢得鬓发{髟监}。江北江南，江北江南，再不被多
情赚。　夏
火伞当空暑气多，因何，因何不共泛清波？有十里香风芰荷，咱人向彩画的
船儿上坐，伴如花似玉娇娥。醉了呵，月枕双歌。月枕双歌，但唱的齐声儿和。
【幺】小哥，小哥忒恁快活，休波，真个，真个是占断鸣珂。有几个知几似
我，不受用委实图甚么？尽今生酒病诗魔。落落魄魄，落落魄魄，且恁地随缘过。　秋
昨夜西风揭绣帘，恹恹恨蹙损眉尖。霜压的丹枫似染，促织儿絮的人来厌，
助离愁暮雨纤纤。意不タ，琴瑟慵拈。琴瑟慵拈，不住把才郎念。
【幺】柳青，柳青忒恁地严，偏嫌，拘钳，拘钳人等等潜潜。酒半醺栊门半
掩，恨更长再不将香篆添，空教人有苦无甜。闷似江淹，闷似江淹，独自把凄凉
占。　冬
风送梅花过小桥，飘飘，飘飘地乱舞琼瑶。水面上流将去了，觑绝时落英无
消耗，似才郎水远山遥。怎不焦，今日明朝，今日明朝，又不见他来到。
【幺】佳人，佳人多命薄，今遭，难逃，难逃他粉悴烟憔。直恁般鱼沉雁杳，
谁承望拆散了鸾凰交，空教人梦断魂劳。心痒难揉，心痒难揉，盼不得鸡儿叫。
阳翟道中有怀存之二首 其二
李之仪（宋代）

夕阳风里得君心，常约清香带月寻。红萼似披经几嗅，绿条如弄已难禁。

野狂不惯娉婷醉，蓬鬓偏宜蓓蕾侵。准拟归时更浮动，琼樽宁谢十分斟。
答资政赵庸斋
赵必蒸（宋代）

樗栎惭非梁栋材，自甘落拓困尘埃。
明公终日垂青眼，皓首穷年志欲灰。
吴佑
徐钧（宋代）

观过知仁民不欺，多因德化匪刑齐。
片言一忏权臣意，拂袖归来自灌畦。
芝云堂以风林纤月落分韵得纤字
顾瑛（元代）

空堂清饮夜厌厌，坐久情深酒屡添。龙气当天河鼓湿，翠痕浮树月钩纤。

梧桐叶落鸣金井，络纬声多近绣帘。我欲分题纪良集，诗成还慰老夫潜。
出师表
诸葛亮（两汉）

先帝创业未半而中道崩殂，今天下三分，益州疲弊，此诚危急天亡之秋也。然侍卫之臣不懈于内，忠志之士忘身于外者，盖追先帝之殊遇，欲报之于陛下也。诚宜开张圣听，以光先帝遗德，恢弘志士之气，不宜妄自菲薄，引喻失义，以塞忠谏之路也。

宫中府中，俱为一体；陟罚臧否，不宜异同。若有作奸犯科及为忠善者，宜付有司论其刑赏，以昭陛下平明之理，不宜偏私，使内外异法也。

侍中、侍郎郭攸之、费祎、董允等，此皆良实，志虑忠纯，是以先帝简拔以遗陛下。愚以为宫中之事，事无大小，悉以咨之，然后施行，必能裨补阙漏，有所广益。

将军向宠，性行淑均，晓畅军事，试用于昔日，先帝称之曰能，是以众议举宠为督。愚以为营中之事，悉以咨之，必能使行阵和睦，优劣得所。

亲贤臣，远小人，此先汉所以兴隆也；亲小人，远贤臣，此后汉所以倾颓也。先帝在时，每与臣论此事，未尝不叹息痛恨于桓、灵也。侍中、尚书、长史、参军，此悉贞良死节之臣，愿陛下亲之信之，则汉室之隆，可计日而待也。

臣本布衣，躬耕于南阳，苟全性命于乱世，不求闻达于诸侯。先帝不以臣卑鄙，猥自枉屈，三顾臣于草庐之中，咨臣以当世之事，由是感激，遂许先帝以驱驰。后值倾覆，受任于败军之际，奉命于危难之间，尔来二十有一年矣。

先帝知臣谨慎，故临崩寄臣以大事也。受命以来，夙夜忧叹，恐托付不效，以伤先帝之明；故五月渡泸，深入不毛。今南方已定，兵甲已足，当奖率三军，北定中原，庶竭驽钝，攘除奸凶，兴复汉室，还于旧都。此臣所以报先帝而忠陛下之职分也。至于斟酌损益，进尽忠言，则攸之、祎、允之任也。

愿陛下托臣以讨贼兴复之效，不效，则治臣之罪，以告先帝之灵。若无兴德之言，则责攸之、祎、允等之慢，以彰其咎；陛下亦宜自谋，以咨诹善道，察纳雅言，深追先帝遗诏。臣不胜受恩感激。今当远离，临表涕零，不知所言。
西江月（和王道一韵促画屏）
王质（宋代）

蹙蹙红中烟润，梢梢翠尾风斜。闲轩幽树少啼鸦。此处最宜君画。

望眼不知天阔，归心常恨山遮。见君江浦到芦花。意在琵琶亭下。轩外有石榴芭蕉。壁间有所画江浦芦雁。
冬日野外
宋祁（宋代）

野迥人来少，天平鸟去长。
鱼梁四寸罟，樵市五家浆。
谷转留寒雾，霞休罢夕阳。
不须教目极，即是到回肠。
读程氏遗书
林希逸（宋代）

浮身长短梦，可见几英雄。不有遗编在，应随落叶空。

中宵门外雪，一月坐间风。似此难传处，能言孰与同。
赠杨伯时
陈造（宋代）

璧月无纤翳，冰壶不受尘。
西京子云裔，有官居士身。
今代庞德公，淑质秉大雅。
生事一丘壑，龙凤拜床下。
绪余辨官业，膏馥付尔曹。
诗声华岳重，士论锡山高。
京尘逆旅中，初喜识芝宇。
鄙语愧呈拙，有底极推许。
漂流当定居，久计浙西东。
他年结诗社，未嫌后从公。
木石居士为叶文节赋
王鏊（明代）

山头一片石，石畔几株树。下有幽居人，结庐与同住。

木石不解语，亦复何所知。相看两不厌，终岁还自怡。

石吾甚爱之，千古无缁磷。木有岁寒心，冰霜见苍润。

二物岂吾徒，对之德堪进。方今构明堂，傍求柱础材。

夫君久居此，乃独胡为哉。
大热
司马光（宋代）

山泽欲焦枯，炎光满太虚。
不知天地外，暑气复何如。
铜雀妓二首 其一
陈束（明代）

疑陵那可望，催泪复催妍。飞花销脸靥，拜月笑眉钿。

衔令死犹爱，缄情生自怜。无因凭李少，为幻入君前。
咏怀吴中先哲赠别受之孝廉七章 其六 陆尚书完朱中丞纨
何允泓（明代）

桓桓陆尚书，灭贼气雄决。矫矫朱督抚，威棱被闽浙。

人生在草莽，谁其辨英杰。陆本落魂生，感触念空热。

朱也遘家难，伶仃茹荼蘖。一遭毅皇宠，淮海荡流贼。

故乡开制府，熊貔亘阡陌。一受世庙简，往静海夷窟。

两省兼镇巡，一切从军法。齐刘跳兖豫，中原日流血。

番舶薮权贵，根株两盘结。黠者多观望，鄙夫共推掣。

二公身任之，誓斩朝家孽。当时狼山上，丰碑势嵽嵲。

至今闽海头，清夜鬼淅沥。骄矜与峭深，繇来豪隽色。

一朝壮心遂，遑念他人觖。丹书不议劳，青史有余责。

所以朝廷上，人人避疆埸。
常州 
吴大廷（清代）

四百年前旧里门，扁舟经过惨离魂。道旁瓦砾馀荒市，劫后荆榛蔽废村。

游宦已抛三径去，先畴曾有几人存。伤心谱牒无寻处，空见前途战垒屯。
豳州
文同（宋代）

昔年戎马尽南豳，今日风光已太文。
雅吹夜喧金府月，靓妆春艳玉峰云。
泉亭柳色浓将滴，水寨荷香远更薰。
逻候不惊烽燧息，高原闲猎旧将军。
祈泽寺 其二
季季（宋代）

官南官北添身累，年去年来换鬓青。何日归来闲岁月，扫山庐墓过馀龄。
四航
马之纯（宋代）

要识当时朱雀航，秦淮岸口驾浮梁。
既为铜雀施重屋，又作璇题揭上方。
波底净涵楼阁影，桥间望断水云乡。
不知此处今何在，须有遗基在两傍。
经樊川怀杜牧之
梅泽（宋代）

杜曲树连苍翠外，终南云暗有无中。清诗妙句空贻后，不见樊川一老翁。
江村
关槐（清代）

寂寞江村晚，苍茫野径迷。渡闲秋水阔，云冷暮山低。

落日明孤塔，轻烟幂远溪。归来沿岸曲，人影画桥西。
渡桑乾河
江源（明代）

我欲思归畏简书，桑乾河上独踌躇。马蹄躞蹀寒冰滑，鸟雀凄凉古木疏。

妻子每怀燕市寓，梦魂长绕越山庐。咸阳客子忘情甚，直指并州作故居。
沈千秋虞部招饮净兰寺得平风二韵 其二
韩上桂（明代）

芦荻萧萧弄晚风，江南胜事俨相同。桥当断岸残霞外，人在寒相一镜中。

安国赋成聊避罚，沈郎诗瘦转能工。分题尽属名时彦，千载兰亭肯独雄。
送韩司直路出延陵
郎士元（唐代）

游吴还适越，来往任风波。复送王孙去，其如春草何。

岸明残雪在，潮满夕阳多。季子留遗庙，停舟试一过。
雷州八首?此为秦观作?
苏轼（宋代）

白发坐钩党，南迁濒海州。
灌园以餬口，身自杂苍头。
篱落秋暑中，碧花蔓牵牛。
谁知把锄人，旧日东陵侯。
荔子无几何，黄柑遽如许。
迁臣不惜日，恣意移寒暑。
层巢俯云木，信美非吾土。
草芳自有时，鶗何关汝。
下居近流水，小巢依岭岑。
终日数椽间，但闻鸟遗音。
炉香入幽梦，海月明孤斟。
鹪鹩一枝足，所恨非故林。
培塿无松柏，驾言此焉游。
读书与意会，却扫可忘忧。
尺蠖以时屈，其伸亦非求。
得归良不恶，未归且淹留。
粤岭风俗殊，有疾时勿药。
束带趋房祀，用史巫纷若。
弦歌荐茧栗，奴至洽觞酌。
呻吟殊未央，更把鸡骨灼。
粤女市无常，所至辄成区。
一日三四迁，处处售鰕鱼。
青裙脚不袜，臭味猿与狙。
孰云风土恶？白洲生绿珠。
海康腊己酉，不论冬孟仲。
杀牛挝鼓祭，城郭为倾动。
虽非尧颁历，自我先人用。
苦笑荆楚人，嘉平腊云梦。
旧时日南郡，野女出成群。
此去尚应远，东风已如云。
蚩氓托丝布，相就通殷勤。
可怜秋胡子，不遇卓文君。
郴江百咏并序·话石
阮阅（宋代）

人世哓哓已不根，更堪顽石亦纷纷。
何如缄口藏长舌，道路如今已厌闻。
覆舟行为张春帆作
施朝干（清代）

十月那得飞霹雳，风来挟水水冲击。船头倒曳船底高，一声下落幽宫阒。

众客争抱危樯出，徐上邻船各相觅。一客未见众悲伤，须臾却走过芦荻。

张子负才气，志本轻江湖。渡江舟覆死亦易，慷慨尚与常人殊。

我今为子喜无恙，神魂不定翻惊吁。太阴鼓气森黪黩，纠纷百怪来深谷。

张口食人亦爱才，下士大笑奇士哭。冯夷傲睨舞且歌，千里万里无平陆。

但使一日身不死，回身又向此中逐。嗟哉行路难，茫茫若登天。

登天苦寥廓，行路忧迍邅。君不见发鸠山中有精卫，衔石填海海水逝。
读南华外篇述以四言十五章 其三 胠箧
郭之奇（明代）

物意人情，各喜盗平。盗在当身，胡不自嗔。窃义窃仁，曰我圣人。

盗钩曰偷，盗国曰侯。侯门义存，矧夫一尊。吴荆淫号，中土云奔。

自兹以往，安可复论。智为盗取，圣为盗守。始负而走，终居若有。

斗斛权衡，既作弥争。斧钺轩冕，谁宠谁惊。圣人不耻，大盗不止。

焚符破玺，而民朴鄙。胶离朱目，塞瞽矌耳。削史钳墨，如攦倕指。

至德玄同，容成诸氏。鸢飞戾天，鱼静于水。盗蹠亡言，啍啍日已。

圣人复起，孰能盗诡。胠箧之徒，自生自死。
以墨一品饷叔夏
胡寅（宋代）

人墨两相磨，此语昔贤叹。
平生几两屐，何用积不散。
未忘文字耳，四宝且同案。
陶泓有润泽，毛颖称词翰。
论交楮先生，相厚不相贯。
直须造玄默，乃可发三粲。
南山太古松，盈壑凌霄汉。
煤珠贵轻远，胶结要坚捍。
修圭及圆饼，脱手千金焕。
寄君亦何意，往作文房伴。
君子万卷读，胸次春冰伴。
翻水即千篇，烨若云锦烂。
猎华将食实，以道自澡盥。
当年伏蒲疏，慨欲排世难。
民瘼今益深，山谷宁可玩。
请君携此宝，慎勿比医炭。
恭惟上隆宽，缮写臣谨按。
当从黝然处，凛有光芒观。
继君诸皇祖，勋德侑清裸。
夜行船（送胡彦直归槐溪）
赵长卿（宋代）

泪眼江头看锦树。别离又还秋暮。细水浮浮，轻风冉冉，稳送扁舟去。

归去江山应得助。新诗定须多赋。有雁南来，槐溪千万，寄我惊人句。
湖上被水有感二首
黎廷瑞（宋代）

汲汲湖上叟，种瓜湖上园。
晨夕自抱瓮，长此苍玉丸。
所希烈日自，消彼行人袢。
垂垂一月雨，平陆白浪翻。
屋庐且已没，根蒂那复存。
初心竟何如，天意吾奚言。